/* KUMM/2011/0067 finali - NLE 2011/0035 */ Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f'isem l-Unjoni Ewropea fil-Ħames Konferenza tal-Partijiet fil-Konvenzjoni ta' Stokkolma dwar Materjal Organiku Persistenti li Jniġġes (POPs) fir-rigward tal-proposta għal emenda fl-Anness A





[pic] | IL-KUMMISSJONI EWROPEA | Brussel 16.2.2011 KUMM(2011) 67 finali 2011/0035 (NLE) Proposta għal DEĊIŻJONI TAL-KUNSILL ta' [ ... ] li tistabbilixxi l-pożizzjoni li għandha tiġi adottata f'isem l-Unjoni Ewropea fil-Ħames Konferenza tal-Partijiet fil-Konvenzjoni ta' Stokkolma dwar Materjal Organiku Persistenti li Jniġġes (POPs) fir-rigward tal-proposta għal emenda fl-Anness A MEMORANDUM TA’ SPJEGAZZJONI Il-Konvenzjoni POP ta' Stokkolma[1] ġiet adottata f'Mejju 2001, malli ntemmu t-tliet snin ta' negozjati mwettqa fi ħdan il-qafas tal-Programm tan-Nazzjonijiet Uniti għall-Ambjent (UNEP). Il-Komunità Ewropea u l-Istati Membri tagħha[2] huma partijiet fil-Konvenzjoni[3] u d-dispożizzjonijiet tal-Konvenzjoni ġew implimentati fil-liġi tal-UE bir-Regolament (KE) 850/2004 tal-Parlament Ewropew u tal-Kunsill tad-29 ta' April 2004 dwar pollutanti organiċi persistenti [sustanzi niġġiesa organiċi persistenti] u li jemenda d-Direttiva 79/117/KEE[4] (minn hawn 'il quddiem ir-Regolament POP). L-għan kumplessiv tal-Konvenzjoni ta' Stokkolma huwa li s-saħħa tal-bniedem u tal-ambjent jiġu protetti mill-POP. Qed issir referenza speċifika għal approċċ ta' prekawzjoni kif stabbilit fil-Prinċipju 15 tad-Dikjarazzjoni ta' Rio tal-1992 dwar l-Ambjent u l-Iżvilupp. Il-prinċipju jsir operattiv fl-Artikolu 8, li jistipula r-regoli għall-inklużjoni ta' sustanzi kimiċi addizzjonali fl-Annessi tal-Konvenzjoni. Id-disa' sustanzi kimiċi prodotti b'mod intenzjonali elenkati oriġinarjament fl-Anness A tal-Konvenzjoni ta' Stokkolma (aldrin, klordan, dieldrin, endrin, ettakloru, eżaklorobenżen, mirex, tossafen u PCB) huma soġġetti għal projbizzjoni fuq il-produzzjoni u l-użu tagħhom għajr fejn hemm eżenzjonijiet ġenetiċi jew speċifiċi. Barra minn hekk, il-produzzjoni u l-użu tad-DDT, pestiċida li għadu jintuża f'ħafna pajjiżi li qed jiżviluppaw kontra l-malarja u għall-kontroll ta' vetturi oħra ta' mard, huma ristretti ħafna, kif stabbilit fl-Anness B tal-Konvenzjoni ta' Stokkolma. Fl-aħħar nett tliet sustanzi (PCDD/PCDF, HCB u PCB) li jistgħu jiffurmaw u jiġu rilaxxati b'mod mhux intenzjonali huma elenkati fl-Anness C. Dawn is-sustanzi oriġinali ġew issupplimentati b'disa' sustanzi ġodda (otta-BDE kummerċjali, penta-BDE kummerċjali, PFOS, klordekon, eżabromobifenil, alfa eżakloroċikloeżan, beta eżakloroċikloeżan, lindan u Pentaklorobenżen) li ġew miżjuda mal-Annessi bid-deċiżjonijiet li saru fir-raba' Konferenza tal-Partijiet f'Mejju 2009. Fil-ħames Konferenza tal-Partijiet f'April 2011, għandha tittieħed deċiżjoni biex fl-Anness A tal-Konvenzjoni ta' Stokkolma tiżdied sustanza ġdida (endosulfan) innominata fl-2007 mill-Unjoni Ewropea. ŻIEDA TA' SUSTANZI POP ġODDA FL-ANNESSI TAL-KONVENZJONI Skont l-Artikolu 8 tal-Konvenzjoni, il-partijiet jistgħu jippreżentaw proposti lis-Segretarjat biex sustanza kimika tiġi elenkata fl-Annessi A, B u/jew C. Is-Segretarjat għandu jivverifika jekk il-proposta fihiex l-informazzjoni meħtieġa. Jekk il-proposta tkun sodisfaċenti għandha tintbagħat lill-Kumitat għall-Analiżi tas-Sustanzi Niġġiesa Organiċi Persistenti (POP RC). Il-POP RC għandu jeżamina l-proposta billi jqis l-informazzjoni kollha pprovduta. Meta l-POP RC jiddeċiedi li l-kriterji ġew issodisfati għandu janalizza l-proposta u jħejji abbozz tal-profil tar-riskji. Jekk l-analiżi tikkonkludi li s-sustanza kimika, minħabba li fl-ambjent tiġi ppropagata fuq distanza twila, aktarx li twassal għal effetti avversi sinifikanti għas-saħħa tal-bniedem u/jew tal-ambjent tant li tkun meħtieġa azzjoni globali, il-proposta għandha tipproċedi u għandha titfassal evalwazzjoni tal-ġestjoni tar-riskji li tinkludi analiżi tal-miżuri ta' kontroll possibbli. Abbażi ta' dan, il-POP RC jirrakkomanda jekk is-sustanza kimika għandhiex titqies għall-elenkar fl-Annessi A, B u/jew C mill-Konferenza tal-Partijiet (COP). Id-deċiżjoni finali tittieħed mill-COP. REGOLI GħAT-TIBDILIET FL-ANNESSI A, B U/JEW C Skont l-Artikolu 22 tal-Konvenzjoni, l-Annessi A, B u/jew C jiġu emendati b'deċiżjoni tal-COP u jidħlu fis-seħħ sena wara d-data tal-komunikazzjoni mid-depożitarju tal-adozzjoni tat-tibdiliet għall-Annessi A, B u/jew C, għajr għal dawk il-partijiet li għażlu li ma jaċċettawx l-emenda għall-Anness. IS-SUSTANZI U L-LIġI TAL-UE L-endosulfan kien soġġett għal deċiżjoni ta' nuqqas ta' inklużjoni fid-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti. Kwalunkwe sustanza li se tiġi elenkata fl-Annessi A, B u/jew C għall-Konvenzjoni ta' Stokkolma[5] jeħtieġ li tiġi inkluża fir-Regolament POP sabiex jiġi żgurat li l-implimentazzjoni tal-UE tikkorrispondi mal-impenji internazzjonali. Minbarra r-restrizzjoni ta' ċerti sustanzi, l-istrumenti internazzjonali fihom ukoll rekwiżiti ta' rappurtar, li huma inklużi fir-Regolament ukoll. Għaldaqstant, sabiex jibqa' jsir monitoraġġ maniġġabbli ta' kif l-UE tissodisfa l-impenji internazzjonali tagħha u biex ikun żgurat rappurtar konsistenti, ikun xieraq li l-endosulfan jiżdied mal-Anness ix-xieraq tar-Regolament, anke jekk huwa diġà ristrett parzjalment bi strument ieħor tal-UE. IR-RAKKOMANDAZZJONIJIET TAL-POP RC Il-POP RC iddeċieda fil-ħames laqgħa tiegħu f'Ottubru 2010 li jirrakkomanda l-elenkar tal-endosulfan tekniku (Nru tal-CAS: 115-29-7), l-isomeri relatati tiegħu (Nru tal-CAS: 959-98-8 u Nru tal-CAS: 33213-65-9) u s-sulfat tal-endosulfan (Nru tal-CAS: 1031-07-8) fl-Anness A tal-Konvenzjoni b'eżenzjonijiet speċifiċi u li jippreżenta dik ir-rakkomandazzjoni lill-COP għall-kunsiderazzjoni tiegħu fil-laqgħa fil-25 – 29 ta' April 2011, skont l-Artikolu 8, il-paragrafu 9 tal-Konvenzjoni. Il-Konferenza tal-Partijiet jista' jkun li tkun teħtieġ tiddeċiedi dwar eżenzjonijiet ristretti biż-żmien għal ċerti Partijiet sabiex tippermetti li r-rekwiżit ta' eliminazzjoni għall-endosulfan, l-isomeri relatati tiegħu u s-sulfat tal-endosulfan jiddaħħal b'mod gradwali. IL-POżIZZJONI TAL-UE Fid-dawl ta' li ntqal hawn fuq, waqt il-Ħames Konferenza tal-Partijiet fil-Konvenzjoni ta' Stokkolma l-Unjoni Ewropea għandha tappoġġa l-adozzjoni tal-emenda għall-Konvenzjoni ta' Stokkolma billi żżid l-endosulfan tekniku, l-isomeri relatati tiegħu u s-sulfat tal-endosulfan fl-Anness A. 2011/0035 (NLE) Proposta għal DEĊIŻJONI TAL-KUNSILL ta' [ ... ] li tistabbilixxi l-pożizzjoni li għandha tiġi adottata f'isem l-Unjoni Ewropea fil-Ħames Konferenza tal-Partijiet fil-Konvenzjoni ta' Stokkolma dwar Materjal Organiku Persistenti li Jniġġes (POP) fir-rigward tal-proposta għal emenda fl-Anness A IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9), tiegħu, Wara li kkunsidra l-proposta mill-Kummissjoni[6], Billi: 1. Il-promozzjoni tal-miżuri f'livell internazzjonali biex jiġu ttrattati problemi ambjentali globali hi waħda mill-għanijiet tal-politika dwar l-ambjent tal-Unjoni Ewropea, skont l-Artikolu 191 tat-Trattat. 2. L-Unjoni Ewropea fis-16 ta' Novembru 2004 rratifikat il-Konvenzjoni ta’ Stokkolma dwar Materjal Organiku Persistenti li Jniġġes (minn hawn 'il quddiem il-Konvenzjoni) abbażi tad-Deċiżjoni tal-Kunsill 2006/507/KE tal-14 ta' Ottubru 2004 dwar il-konklużjoni, f'isem il-Komunità Ewropea, tal-Konvenzjoni ta’ Stokkolma dwar Materjal Organiku Persistenti li Jniġġes[7]. 3. L-Unjoni Ewropea implimentat l-obbligi tal-Konvenzjoni fil-liġi Komunitarja permezz tar-Regolament (KE) Nru 850/2004 tal-Parlament Ewropew u tal-Kunsill tad-29 ta' April 2004 dwar pollutanti organiċi persistenti [sustanzi niġġiesa organiċi persistenti] u li jemenda d-Direttiva 79/117/KEE[8] (minn hawn 'il quddiem ir-Regolament POP). 4. L-Unjoni Ewropea tagħmel enfasi qawwija fuq il-ħtieġa li l-Konvenzjoni b'mod gradwali tespandi l-Annessi A, B u/jew C tagħha b'sustanzi ġodda li jissodisfaw il-kriterji ta' sustanzi POP, filwaqt li tqis il-prinċipju ta' prekawzjoni, sabiex jintlaħqu l-għan tal-Konvenzjoni u l-impenn li kien sar mill-gvernijiet kollha fl-2002 fis-Samit ta' Johannesburg biex sal-2020 l-effetti avversi tas-sustanzi kimiċi jkunu minimizzati. 5. Skont l-Artikolu 22 tal-Konvenzjoni, emendi għall-Annessi A, B u C tal-Konvenzjoni jiġu adottati b'deċiżjoni tal-Konferenza tal-Partijiet (COP) u jidħlu fis-seħħ sena wara d-data tal-komunikazzjoni mid-depożitarju ta' emenda, għajr għal dawk il-partijiet li għażlu li ma jaċċettawx l-emenda. 6. Wara n-nomina tal-endosulfan li l-Unjoni Ewropea rċeviet fl-2007, il-Kumitat għall-Analiżi tas-Sustanzi Niġġiesa Organiċi Persistenti stabbilit taħt il-Konvenzjoni kkonkluda ħidmietu fir-rigward tal-endosulfan. Il-POP RC sab li l-endosulfan jissodisfa l-kriterji tal-Konvenzjoni. Il-Konferenza li jmiss tal-Partijiet fil-Konvenzjoni mistennija tiddeċiedi dwar l-inklużjoni tal-endosulfan tekniku, l-isomeri relatati tiegħu u s-sulfat tal-endosulfan fl-Anness A għall-Konvenzjoni. Eżenzjonijiet speċifiċi (eżenzjonijiet illimitati biż-żmien għal ċerti Partijiet) jistgħu jkunu mitluba u l-UE għandha tkun f'pożizzjoni biex twieġeb għal tali talbiet matul il-COP5. 7. L-endosulfan huwa soġġett għad-Deċiżjoni tal-Kummissjoni tat-2 ta' Diċembru 2005 rigward in-nuqqas ta' inklużjoni tal-endosulfan fl-Anness I għad-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti[9] u l-irtirar tal-awtorizzazzjoni għall-prodotti għall-protezzjoni tal-pjanti li fihom din is-sustanza attiva[10]. 8. L-emenda għall-Anness A tal-Konvenzjoni bl-endosulfan tekniku, l-isomeri relatati tiegħu u s-sulfat tal-endosulfan se tesiġi emendi fir-Regolament POP. Skont l-Artikolu 14(1) tar-Regolament, meta sustanzi jiżdiedu mal-Konvenzjoni, jistgħu jsiru tibdiliet għall-Annessi tar-Regolament skont il-proċeduri normali tal-kumitati stabbiliti bl-Artikoli 5 u 7 tad-Deċiżjoni 1999/468/KE, filwaqt li jitqiesu d-dispożizzjonijiet tal-Artikolu 8 tagħha. 9. L-emenda għall-Anness A għandha tkun appoġġata. ADOTTAT DIN ID-DEĊIŻJONI: Artikolu uniku Fil-Ħames Konferenza tal-Partijiet għall-Konvenzjoni ta' Stokkolma, il-Kummissjoni għandha tappoġġa, f'isem l-Unjoni Ewropea, l-adozzjoni tal-emenda għall-Konvenzjoni ta' Stokkolma billi l-endosulfan jiżdied mal-Anness A. Magħmul fi Brussell, […] Għall-Kunsill Il-President [...] [1] http://www.pops.int/documents/convtext/convtext_en.pdf [2] Tlieta mill-Istati Membri tal-UE għadhom ma rratifikawx (l-Irlanda, l-Italja u Malta) [3] ĠU L 209, 31.7.2006, p. 1. [4] ĠU L 158, 30.4.2004, p. 7. [5] L-istess japplika għal sustanzi li żdiedu fl-Annessi I, II u/jew III tal-Protokoll tal-UN-ECE POP [6] ĠU C […], […], p. […]. [7] ĠU L 209, 31.7.2006, p. 1. [8] ĠU L 158, 30.4.2004, p. 7. [9] ĠU L 317, 03.12.2005, p. 25. [10] ĠU L 230, 19.8.1991, p. 1.